User talk:Nyima Dhundul Gurung

མཉམ་མེད་ཤེས་རབ་རྒྱལ་མཚན།
རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་མཆོག་ནི། རྒྱལ་རོང་རྒྱལ་ཁག་བཅོ་བརྒྱད་ཀྱི་ནང་ཚན་དམུ་རྡོ་གཡུང་དྲུང་ལྷ་གཉེན་དང་ཉེ་བའི་ས་གནས་སྟེགས་སྐྱོགས་ཞེས་པར་ཡབ་དབྲ་རིགས་ཀླུ་རྒྱལ་དང་། ཡུམ་རིན་ཆེན་སྨན་གཉིས་ཀྱི་སྲས་སུ་མེ་སྤྲེལ་སྤྱི་ལོ་༼༡༣༥༦༽ ལོའི་སྤྱི་ཟླ་ར་བའི་ཚེས་ལྔ་ཉིན་སྐུ་བལྟམས། དགུང་གྲངས་བཅུ་པ་ཤིང་སྤྲུལ་༼༡༣༦༥༽ ལོར་ཕྱྭ་བླ་དྲང་སྲོང་གཡུང་དྲུང་རྒྱལ་མཚན་གྱི་དྲུང་ནས་གཙང་མ་གཙུག་ཕུད་ཀྱི་སྡོམ་ཁྲིམས་མནོས་པས་ཚུལ་མིང་དུ་ཤེས་རབ་རྒྱལ་མཚན་དུ་གསོལ། དེ་རྗེས་གཡས་རུའི་སྟོན་པ་མཁས་སྒྲུབ་རིན་ཆེན་བློ་གྲོས་ཀྱི་ཞབས་རྡུལ་སྤྱི་བོར་བསྣམས་ཏེ། ཕར་ཕྱིན། དབུ་མ། མཛོད་འདུལ་སོགས་ལ་དབང་ལུང་མན་ངག་ཐམས་ཅད་བུམ་པ་གང་བྱོའི་ཚུལ་དུ་བཞེས། དགུང་གྲངས་སོ་གཅིག་མེ་སྟག་སྤྱི་ལོ་༡༣༨༦ ལོར་མཁན་པོ་ཚུལ་ཁྲིམས་ཡེ་ཤེེས་དྲུང་ནས་དྲང་སྲོང་གི་སྡོམ་པ་བཞེས་ཤིང་། བོན་གྱི་འདུས་སྡེ་ཆེན་པོ་གཡས་རུ་དབེན་ས་ཁར་སྒྲིག་ཞུགས་གནང་། སྤྱི་ལོ་༼༡༤༠༥༽ ལོར་བཀྲ་ཤིས་སྨན་རིའི་དགོན་སྡེ་གསར་འཛུགས་གནང་ཞིང་དགོན་པའི་ཕྱི་ནང་གི་སྒྲིག་ལམ་གཞན་ལས་འགྲན་ཟླ་དང་བྲལ་བ་བྱུང་། རྗེས་འཇུག་གི་བུ་སློབ་ལའང་རྒྱལ་ཚབ་རིན་ཆེན་རྒྱལ་མཚན་དང་། མངའ་རིས་བསོད་ནམས་རྒྱལ་མཚན། བྲུ་ཀུན་དགའ་རྒྱལ་མཚན། ཤེས་རབ་སེང་གེ། མེ་ཉག་བསོད་ནམས་རྒྱལ་མཚན་སོགས་གྲངས་མེད་པ་བྱུང་། རྗེ་ཉིད་ཀྱི་མཛད་པའི་གསུང་རྩོམ་ལའང་༼མཛོད་འགྲེལ་གསལ་བྱེད་སྒྲོན་མེ།༽༼ཐེག་རིམ་རྣམ་པར་བཤད་པའུ་མདོ་འགྲེལ།༽༼ས་ལམ་རྣམ་འབྱེད་འཕྲུལ་གྱི་སྒྲོན་མེ།༽༼ཐར་ལམ་གསལ་བྱེད།༽ ༼ཁམས་བསྡུས་འགྲེལ།༽༼འདུལ་བའི་འགྲེལ་བ།༽ ༼ལས་ཆོག་རིན་ཆེན་ཐེམ་སྐས༽༼འདུལ་ཕྱག་རྒྱས་བསྡུས་གཉིས།༽ ༼དབུ་མའི་འགྲེལ༽ ༼ཚད་མ་རྣམ་འགྲེལ།༽ ༼གསང་དོན་རྣམ་འབྱེད༽ ༼གསང་བའི་དམ་ཚིག་གི་རྣམ་དབྱེ་གསལ་བ་འོད་ཀྱི་རྒྱན༽༼བྱང་སེམས་གབ་འགྲེལ།༽མདོར་ན་གསུང་རྩོམ་བཅུ་ཕྲག་ལས་ལྷག་པ་བཀའ་དྲིན་དུ་བསྩལ། མཐར་དགུང་གྲངས་དྲུག་བཅུ་ཤིང་ལུག་སྤྱི་ལོ༼༡༤༡༥༽ ལོའི་དབྱར་ཟླ་ཐ་ཆུང་གི་ཚེས་བརྒྱད་ཉིན་ཞོགས་པའི་ཐོ་རེངས་སྐབས་བོན་འཆད་ངང་ནས་ཞི་བའི་དབྱིངས་སུ་གཤེགས། Nyima Dhundul Gurung (talk) 03:19, 2 June 2021 (UTC)